Document ID: 31982L0828

NEUVOSTON DIREKTIIVI,
annettu 3 päivänä joulukuuta 1982,
tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY muuttamisesta kolmannen kerran (PCT) (82/828/ETY)
EUROOPAN YHTEISÖJEN NEUVOSTO, JOKA
ottaa huomioon Euroopan talousyhteisön perustamissopimuksen ja erityisesti sen 100 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
joissakin jäsenvaltioissa polykloorattuja terfenyylejä (PCT) käytetään kestomuoviyhdisteiden muodossa tarkkuuskoneistus- ja muovaustyössä metallin ja muiden materiaalien paikallaan pitämiseen; näitä polykloorattuja terfenyylejä käytetään etenkin kaasuturbiiniosien valmistuksessa ja huollossa tapahtuvaan koneistukseen ja muovaukseen, mutta myös ydinreaktoreissa, laivojen ja ilma-alusten runkojen rakennuksessa sekä puolijohdelaitteiden ja tarkkuuslinssien valmistuksessa,
neuvoston direktiivissä 76/769/ETY(4), sellaisena kuin se on viimeksi muutettuna direktiivillä 82/806/ETY(5), ei sallita tällaista käyttöä,
polyklooratut terfenyylit, joiden hävittämisestä säädetään neuvoston direktiivissä 76/403/ETY(6), ovat keskeisen tärkeitä niiden alkuperäisen tarkoituksen mukaisessa käytössä; niiden käytön väliaikainen salliminen erikseen toimivaltaiselle viranomaiselle ilmoitetuissa työtiloissa vaikuttaa perustellulta; sen vuoksi direktiivin 76/769/ETY liitettä olisi muutettava vastaavasti, ja
tässä direktiivissä säädetyllä muutoksella ei rajoiteta direktiivin 76/769/ETY tavoitteena olevaa, polykloorattujen difenyylien (PCB) ja polykloorattujen terfenyylien (PCT) käytön asteittaiseksi vähentämiseksi tarpeellista, näiden aineiden markkinoille saattamisen ja käytön rajoituksista tehtyjen kaikkien poikkeusten muuttamista; muutosehdotukset olisi sen vuoksi otettava tutkittavaksi mahdollisimman pian,
ON ANTANUT TÄMÄN DIREKTIIVIN:
1 artikla
Lisätään seuraava kohta oikeanpuoleiselle palstalle direktiivin 76/769/ETY liitteessä olevaan 1 kohtaan:
"7. Jäsenvaltiot voivat 31 päivään joulukuuta 1984 asti sallia alueellaan uudelleen käytettävien, enintään 50 prosenttia PCT:tä sisältävien kestomuovisten työstöyhdisteiden käytön osien tukemiseen, kiinnittämiseen ja vakauttamiseen niiden tarkkuuskoneistuksen ja muovauksen helpottamiseksi ilma-alusten ja laivojen kaasuturbiinien, ydinreaktoreiden, puolijohdelaitteiden, laivojen ja ilma-alusten runkojen, parrujen ja jäykistimien, sekä tarkkuuslinssien ja optisten linssien, työstömittareiden ja ruiskuvalutyökalujen testimallien valmistuksessa tai huollossa tiloissa, joiden käytöstä tähän tarkoitukseen ilmoitetaan toimivaltaisille viranomaisille, ja joissa pidetään kirjaa näiden aineiden käytöstä näiden viranomaisten nähtävillä."
2 artikla
Jäsenvaltioiden on tarvittaessa toteutettava tämän direktiivin noudattamisen edellyttämät toimenpiteet. Niiden on ilmoitettava tästä komissiolle viipymättä.
3 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä joulukuuta 1982.

Labels: 4
15
1
20